Președintele Consiliului Județean Ilfov, Hubert Thuma, anunță că a fost aprobat bugetul Consiliului Județean Ilfov pentru 2024, care se ridică la peste 940 milioane lei, ceea ce constituie o sumă record.
Thuma spune că cea mai mare parte a bugetului merge către investiții, proiectele mari beneficiind de sume importante.
"Avem un buget record, cel mai mare buget de până acum la nivelul județului Ilfov – peste 940 de milioane de lei.
Cei mai mulți bani se duc în investiții – în drumuri, în reperații de drumuri și alte obiecte de investiții importante.
De asemenea, foarte mulți bani sunt alocați proiectelor mari. Mă refer aici la Anghel Saligny, PNDL și PNRR. La Anghel Saligny – reabilităm și modernizăm drumul DJ 300, între Centura București și DN2 Șindrilița, dar și DJ 179, între DJ 101 Periș și limita de județ cu Prahova", a postat pe Facebook președintele CJ Ilfov, Hubert Thuma.
Nu sunt, însă, singurele investiții care se vor realiza, în acest an, în Ilfov, după cum spune Hubert Thuma.
"Iar prin PNDL, reabilităm și modernizăm drumul DJ 401A. Prin PNRR, spre exemplu, cumpărăm microbuze electrice pentru elevi, facem un campus dual cu Universitatea Politehnica, dotăm liceele. Împreună dezvoltăm județul în care trăim! ", a mai precizat președintele CJ Ilfov, Hubert Thuma.